### Beslutninger

Byrådet kunne ikke tiltræde forslaget i byrådets møde den 24. september 2025.

###

BESLUTNINGSFORSLAG FRA M

Indledning

[adresse] er en by med stærke fællesskaber, men alt for mange ældre oplever, at de står udenfor. Ensomhed blandt seniorer er en af vores største sociale udfordringer. Når man mister ægtefælle, arbejde eller helbred, kan adgangen til fællesskaber være afgørende for, hvordan man trives i hverdagen.

Vi ved, at fællesskaber har en dokumenteret positiv effekt på både fysisk og psykisk sundhed. Når ældre deltager i forenings- og kulturliv, styrkes deres netværk, tryghed, livsglæde og oplevelse af at høre til i byen.

Forslag

- Byrådet undersøger for muligheden for et fritidspas for ældre i [adresse].

- Fritidspasset skal sikre, at ældre borgere med de mindste økonomiske rammer får reel mulighed for at blive en del af byens fællesskaber.

- Ordningen målrettes ældre borgere, der modtager både folkepension og ældrecheck.

- Ansøgningen skal være enkel, og der skal tilbydes vejledning, så ingen står alene med bureaukrati eller usikkerhed.

Hvorfor det gavner de ældre

- Fællesskaber forebygger ensomhed, mistrivsel og isolation.

- Aktiv deltagelse i foreninger, aftenskoler og kulturelle fællesskaber styrker sundhed, livskvalitet og selvværd.

- Når ældre kan være med i aktiviteter på lige fod med andre, styrkes følelsen af værdighed og samhørighed.

Hvorfor byrådet skal forholde sig

Som byråd har vi et ansvar for at sikre, at [adresse] er en by for alle – også for dem, der står svagest. Vi kan ikke acceptere, at netop de ældre, der har mest brug for fællesskaber, risikerer at blive udelukket fra dem.

Med et fritidspas kan vi tage et aktivt valg om at styrke fællesskaberne og give flere borgere muligheden for at deltage i det rige forenings- og kulturliv, som er en del af [adresse]’ identitet.

Byrådet skal tage stilling til.

- At byrådet anmoder om en plan for fritidspas for ældre, så flere får adgang til forenings- og kulturlivet.

- At ordningen målrettes ældre borgere, der modtager både folkepension og ældrecheck.

- At ansøgningsproceduren skal være enkel, og at der tilbydes vejledning til de ældre, som har behov for hjælp.

- At ordningen evalueres efter første år med henblik på at vurdere effekt og eventuel justering.

Forslagsstiller

Nana Holst, Moderaterne.